b'\n_START_ARTICLE_\nMark Rothko\n_START_SECTION_\nBiografija\n_START_PARAGRAPH_\nMarkus Rotkovi\xc4\x8dius gim\xc4\x97 1903 m. rugs\xc4\x97jo 25 d. Dvinske, tuometin\xc4\x97je Rusijos imperijoje (dabar Daugpilis, Latvija). Jis buvo jauniausiu i\xc5\xa1 4 \xc5\xbeyd\xc5\xb3 farmacininko Jakobo \xc5\xa1eimos vaik\xc5\xb3. 1913 m. \xc5\xa1eima persik\xc4\x97l\xc4\x97 \xc4\xaf JAV paskui anks\xc4\x8diau i\xc5\xa1vykus\xc4\xaf t\xc4\x97v\xc4\x85, apsigyveno Portlande, Oregono valstijoje. T\xc4\x97vas i\xc5\xa1kart tuo metu mir\xc4\x97 ir M. Rotko jaunyst\xc4\x97 buvo skurdi. Jis s\xc4\x97kmingai baig\xc4\x97 vietos mokykl\xc4\x85 ir su parama 1921 \xe2\x88\x92 1923 m. mok\xc4\x97si Jeilio universitete Niu Heivene (Konektikutas). Po to apsigyveno Niujorke. 1925 m. mok\xc4\x97si pas Max Weber Meno student\xc5\xb3 lygoje. Daugiausiai M. Rotko buvo savamoksliu menininku. 1928 m. M. Rotko k\xc5\xabriniai pirm\xc4\x85 kart\xc4\x85 eksponuoti bendroje parodoje Pradedan\xc4\x8di\xc5\xb3j\xc5\xb3 (Opportunity) galerijose Niujorke. M. Rotko draugais buvo Milton Avery ir Adolph Gottlieb._NEWLINE_1929 m. M. Rotko prad\xc4\x97jo d\xc4\x97styti nepilna darbo diena Centrin\xc4\x97je akademijoje Bruklino rajone. Ved\xc4\x97 \xc4\x8dia gyvenusi\xc4\x85 juvelyr\xc4\x99, \xc5\xbeyd\xc5\xb3 kilm\xc4\x97s Edith Sacher. Pirmoji M. Rotko personalin\xc4\x97 paroda \xc4\xafvyko 1933 m. Portlando dail\xc4\x97s muziejuje. 1933 m. \xc4\xafvyko personalin\xc4\x97 paroda Niujorko \xc5\xa0iuolaikini\xc5\xb3 men\xc5\xb3 galerijoje. 1935 m. M. Rotko su draugais \xc4\xafk\xc5\xabr\xc4\x97 grup\xc4\x99 \xe2\x80\x9eDe\xc5\xa1imt\xe2\x80\x9c (Ten), kurios nari\xc5\xb3 k\xc5\xabryba buvo artima abstrakcionizmui ir ekspresionizmui. Su grupe M. Rotko eksponavo iki 1940 m. Susitiko kitus avangardinius JAV dailininkus: Jackson Pollock, Willem de Kooning ir Arshile Gorky. M. Rotko k\xc5\xabryboje buvo \xc5\xbeenkl\xc5\xabs vaizdiniai, \xc4\xafkv\xc4\x97pti primityviojo meno, jis daug dirbo kartu su Adolph Gottlieb. 1938 m. M. Rotko gavo pilnavert\xc4\x99 JAV pilietyb\xc4\x99 ir oficialiai patvirtino vard\xc4\x85 Mark Rothko._NEWLINE_1945 m. Peggy Guggenheim suorganizavo M. Rotko personalin\xc4\x99 parod\xc4\x85 \xe2\x80\x9eArt of This Century\xe2\x80\x9c galerijoje Niujorke. Jo pirmoji santuoka nebuvo nusisekusi ir jis tuo metu ved\xc4\x97 vaik\xc5\xb3 knyg\xc5\xb3 iliustruotoj\xc4\x85 Mary Alice (Mell) Beistle. 1947 ir 1949 m. M. Rotko trumpai d\xc4\x97st\xc4\x97 Kalifornijos vaizduojamojo meno mokykloje San Franciske. Kartu su kolegomis 1948 m. \xc4\xafsteig\xc4\x97 trumpai gyvavusi\xc4\x85 mokykl\xc4\x85 \xe2\x80\x9eSubjects of the Artist\xe2\x80\x9c Niujorke. De\xc5\xa1imtme\xc4\x8dio pabaigoje ir 1950-\xc5\xb3j\xc5\xb3 prad\xc5\xbeioje susiformavo brandusis M. Rotko tapybos stilius. 1950 m. d\xc4\x97l dukt\xc4\x97s Keit\xc4\x97s gimimo M. Rotko met\xc4\x97 darb\xc4\x85 Centrin\xc4\x97je Bruklino Akademijoje ir prad\xc4\x97jo mokyti geriau apmokamame poste Bruklino koled\xc5\xbee. 1958 m. dailininkas gavo pirm\xc4\x85 vie\xc5\xa1\xc4\x85 u\xc5\xbesakym\xc4\x85 monumentaliai tapybai \xe2\x80\x9eKeturi\xc5\xb3 met\xc5\xb3 laik\xc5\xb3\xe2\x80\x9c (Four seasons) restorane Niujorke. Tais pat metais buvo parinktas atstovauti JAV Venecijos bienal\xc4\x97je. Garsas apie j\xc4\xaf i\xc5\xa1augo, pasitais\xc4\x97 materialin\xc4\x97 pad\xc4\x97tis._NEWLINE_1961 m. Niujorko \xc5\xa1iuolaikinio meno muziejuje \xc4\xafvyko M. Rotko personalin\xc4\x97 paroda. Dailininkas 1962 m. suk\xc5\xabr\xc4\x97 tapyb\xc4\x85 Harvardo universitete. 1964 m. pri\xc4\x97m\xc4\x97 u\xc5\xbesakym\xc4\x85 dirbti koply\xc4\x8dios suk\xc5\xabrime Hiustone. Dailininko antroji santuoka taip pat nebuvo s\xc4\x97kminga, pats jis girtaudavo, prad\xc4\x97jo girtauti ir jo \xc5\xbemona. Markas Rotko baig\xc4\x97 gyvenim\xc4\x85 savi\xc5\xbeudybe 1970 m. vasario 25 d. savo dirbtuv\xc4\x97je Niujorke persipjaudamas venas. Koply\xc4\x8dia Hiustone dailininko atminimui buvo pavadinta M. Rotko vardu. 2015 m. vienas M. Rotko paveiksl\xc5\xb3 \xe2\x80\x9eBe pavadinimo (geltona ir m\xc4\x97lyna)\xe2\x80\x9c vie\xc5\xa1o aukciono metu parduotas u\xc5\xbe 46,5 mln. JAV doleri\xc5\xb3. 2014 m. jo paveikslas \xe2\x80\x9eNr. 21 (Raudona, ruda, juoda ir oran\xc5\xbein\xc4\x97)\xe2\x80\x9c buvo parduotas u\xc5\xbe 45 mln. JAV doleri\xc5\xb3.'